b'\n_START_ARTICLE_\nNots\xc4\x97 (karalyst\xc4\x97)\n_START_SECTION_\nIstorija\n_START_PARAGRAPH_\nNots\xc4\x97 buvo seniausia eve tautos valstyb\xc4\x97, \xc4\xafkurta XV ar XVI a. Da\xc5\xbeniausiai legendos teigia, kad j\xc4\x85 \xc4\xafk\xc5\xabr\xc4\x97 i\xc5\xa1eiviai i\xc5\xa1 ad\xc5\xbe\xc5\xb3 Tado karalyst\xc4\x97s. Kit\xc5\xb3 autori\xc5\xb3 (pvz., Kodzo-Vordoagu (1994) bei legend\xc5\xb3 po\xc5\xbei\xc5\xabriu, Nots\xc4\x97s \xc4\xafk\xc5\xabr\xc4\x97jai migravo tiesiog i\xc5\xa1 vis\xc5\xb3 gbe taut\xc5\xb3 prot\xc4\x97vyn\xc4\x97s Amedzofe. Nots\xc4\x97s apgyvendinimas vyko keliomis bangomis. Viena i\xc5\xa1 t\xc5\xb3 bang\xc5\xb3 buvo gbe grup\xc4\x97s dogboawo atsik\xc4\x97limas, kuriam vadovavo Amega Wenya ir Sri. Dogboavo irgi buvo migrav\xc4\x99 i\xc5\xa1 Tado, ta\xc4\x8diau prie\xc5\xa1 tai buvo apsistoj\xc4\x99 Dogbo gyvenviet\xc4\x97je (adeli\xc5\xb3 regionas)._NEWLINE_Did\xc5\xbeiausio klest\xc4\x97jimo laikais iki XVII a. Nots\xc4\x97 buvo galingas miestas-valstyb\xc4\x97. J\xc4\xaf juos\xc4\x97 dvi storos pl\xc5\xabkto molio sienos. Vidin\xc4\x97 siena, arba Agbogbovi, skyr\xc4\x97 valdovo, tituluojamo mavufia, r\xc5\xabmus nuo miesto. I\xc5\xa1orin\xc4\x97 siena Agbogbo juos\xc4\x97 vis\xc4\x85 miest\xc4\x85 ir gyn\xc4\x97 j\xc4\xaf nuo prie\xc5\xa1\xc5\xb3. Tarp abiej\xc5\xb3 sien\xc5\xb3 gyveno did\xc5\xbeioji dalis miesto gyventoj\xc5\xb3, kurie dalinosi \xc4\xaf klanus. Kiekvienas klanas tur\xc4\x97jo savo vadus, atskir\xc4\x85 tapatyb\xc4\x99, ta\xc4\x8diau pakluso valdovui. Buvo priskai\xc4\x8diuojami net 36 tokie klanai. Miestas dalijosi \xc4\xaf 7 kvartalus: Tegbe, Tako, Ekli, Agbaladome, Anakpe ir Adime._NEWLINE_Pranc\xc5\xabz\xc5\xb3 keliautojas Elbee 1669\xc2\xa0m. taip liudijo karalyst\xc4\x97s klest\xc4\x97jim\xc4\x85: \xe2\x80\x9c\xc5\xa1ios \xc5\xbeem\xc4\x97s karalius yragalingas ir valdo gerai; jo politika yra skirta spr\xc4\x99sti nesutarimus ir atkurti teisyb\xc4\x99; d\xc4\x97l jo galyb\xc4\x97s kaimynai nesiry\xc5\xbeta pulti. Tikima, kad jis lengvai gali surinkti penkis t\xc5\xabkstan\xc4\x8dius kari\xc5\xb3, ir miestas turi pana\xc5\xa1iai gyventoj\xc5\xb3 ir yra toks didelis, kaip Pary\xc5\xbeius. "_NEWLINE_Valdovas, kaip ir Tado atveju, buvo nominalus kra\xc5\xa1to valdytojas, ta\xc4\x8diau realios galios netur\xc4\x97jo. Jis buvo renkamas i\xc5\xa1 keli\xc5\xb3 klan\xc5\xb3 ir kar\xc5\xabnuojamas Tako kvartale. XVII a. I pus\xc4\x97je Nots\xc4\x99 vald\xc4\x97 karalius Agorkolis, kuris prisimenamas daugyb\xc4\x97je legend\xc5\xb3. B\xc5\xabdamas stipri asmenyb\xc4\x97, jis siek\xc4\x97 ne tik karaliauti, bet ir valdyti, kas suk\xc4\x97l\xc4\x97 valdini\xc5\xb3 nepasitenkinim\xc4\x85, didino \xc4\xaftamp\xc4\x85. Agorkolis naudojo \xc5\xbeiaurias priemones, inspiravo didelius projektus, kuri\xc5\xb3 vienas buvo miesto sien\xc5\xb3 stiprinimas, pajungiant statybose visus gyventojus._NEWLINE_Agorkoli valdymas tapo pagrindine prie\xc5\xbeastimi egzodo, kuris \xc4\xafvyko XVII a. ir apie kur\xc4\xaf pasakoja daug eve legend\xc5\xb3. Agorkoli liepus nu\xc5\xbeudyti visus senus \xc5\xbemones, vienas j\xc5\xb3, Tegli, i\xc5\xa1liko. Pasisl\xc4\x97p\xc4\x99s ir b\xc5\xabdamas labai i\xc5\xa1mintingas, jis konsultavo savo klan\xc4\x85 dogboawo. Jo patartos, dogboawo moterys skalbdamos ir plaudamos indus nuolat dr\xc4\x97kino i\xc5\xa1orin\xc4\x99 miesto sien\xc4\x85, kuri buvo molin\xc4\x97, tod\xc4\x97l ilgainiui suti\xc5\xbeo. Tada Tegli savo kardu Adekpui i\xc5\xa1grem\xc5\xbe\xc4\x97 miesto sienoje skyl\xc4\x99, per kuri\xc4\x85 pab\xc4\x97go visi dogboawo. Agorkolio persekiojimas, siekiant juos sugr\xc4\x85\xc5\xbeinti \xc4\xaf Nots\xc4\x99, buvo nes\xc4\x97kmingas. \xc5\xa0is egzodas yra kasmet prisimenamas nacionalin\xc4\x97je kai kuri\xc5\xb3 eve grupi\xc5\xb3 \xc5\xa1vent\xc4\x97je Hogbetsotso (\xe2\x80\x9epab\xc4\x97gimas i\xc5\xa1 Hogb\xc4\x97s, t. y. Nots\xc4\x97s\xe2\x80\x9c)._NEWLINE_Pab\xc4\x97g\xc4\x97liai, migrav\xc4\x99 atskiromis grup\xc4\x97mis \xc4\xaf vakarus ir pietus nuo Nots\xc4\x97s, XVII a. suk\xc5\xabr\xc4\x97 daug eve valstybi\xc5\xb3 ir bendruomeni\xc5\xb3. Svarbiausios j\xc5\xb3 buvo Anlo, Asoglis, Kpandas, Peki, Be ir kt. Po egzodo ir Agorkolio valdymo, Nots\xc4\x97s reik\xc5\xa1m\xc4\x97 sumenko. Evelande i\xc5\xa1kilo naujos stiprios karalyst\xc4\x97s.'